b"\n_START_ARTICLE_\nSTS-9\n_START_SECTION_\nEttevalmistused\n_START_PARAGRAPH_\nP\xc3\xa4rast missiooni STS-5 l\xc3\xb5ppu novembris 1982 uuendati ja ehitati \xc3\xbcmber mitmed Columbia s\xc3\xbcsteemid. Enamik muutusi tehti selleks, et Columbia saaks kanda Spacelabi moodulit ja kuueliikmelist meeskonda. S\xc3\xbcstikusse ehitati tunnel, mis \xc3\xbchendas Spacelabi Columbia \xc3\xb5hulukuga ja lisati magamiskohad meeskonnaliikmetele. Columbia peamootorid vahetati v\xc3\xa4lja v\xc3\xb5imsamate vastu. Columbialt eemaldatud peamootorid ehitati \xc3\xbcmber ja neid kasutas hiljem kosmoses\xc3\xbcstik Atlantis, mida sel ajal veel ehitati. Veel lisati Columbiale uued ja paremad k\xc3\xbctuseelemendid ja TDRS satelliitite jaoks Ku-riba antenn._NEWLINE_Esimene stardikatse tehti 29. oktoobril 1983, kuid see t\xc3\xbchistati, kui \xc3\xbche stardikiirendiga tekkisid probleemid. Vigase stardikiirendi t\xc3\xb5ttu tuli Columbia koostehalli tagasi viia ja kiirendi viidi remonti. See oli esimene kord Space Shuttle'i programmi ajaloos, mil kosmoses\xc3\xbcstik viidi stardiplatvormilt tagasi koostehalli. Columbia viidi  stardiplatvormile tagasi 8. novembril 1983.\n_START_SECTION_\nMissiooni kokkuv\xc3\xb5te\n_START_PARAGRAPH_\nSTS-9 startis Kennedy Kosmosekeskusest 28. novembril 1983 kell 11 (EST)._NEWLINE_S\xc3\xbcstiku meeskond oli jaotatud punaseks ja siniseks meeskonnaks, mis tegid missiooni v\xc3\xa4ltel 12-tunniseid vahetusi. Punasesse meeskonda kuulusid Young, Parker ja Merbold ja sinisesse kuulusid Shaw, Garriott ja Lichtenberg. Young ja Shaw viibisid oma vahetuste ajal tavaliselt s\xc3\xbcstikus ning \xc3\xbclej\xc3\xa4\xc3\xa4nud meeskonnaliikmed Spacelabis._NEWLINE_Spacelab 1 oli \xc3\xa4\xc3\xa4rmiselt edukas ja missiooni v\xc3\xa4ltel sooritati 72 eksperimenti. Spacelab oli sedav\xc3\xb5rd edukas, et NASA pikendas missiooni \xc3\xbche p\xc3\xa4eva v\xc3\xb5rra ja sellest sai tollal pikim kosmoses\xc3\xbcstiku missioon. Missiooni ajal kasutati edukalt ka satelliiti TDRS-1, mis kandis missiooni v\xc3\xa4ltel Maale \xc3\xbcle m\xc3\xa4rkimisv\xc3\xa4\xc3\xa4rse koguse andmeid._NEWLINE_Neli tundi enne atmosf\xc3\xa4\xc3\xa4ri sisenemist, jooksis kokku \xc3\xbcks kosmoses\xc3\xbcstiku lennujuhtimisarvutitest, kui piloodid kasutasid RCS-t\xc3\xb5ukureid. M\xc3\xb5ni minut hiljem juhtus sama veel \xc3\xbche lennujuhtimisarvutiga, aga see \xc3\xb5nnestus restartimisega t\xc3\xb6\xc3\xb6le saada. Young otsustas atmosf\xc3\xa4\xc3\xa4ri sisenemisega viivitada ja lasi s\xc3\xbcstikul triivida. Hiljem selgus, et RCS-t\xc3\xb5ukurite kasutamisel tekkinud liikumine l\xc3\xb5i lahti \xc3\xbche joodise, mis l\xc3\xbchistas CPU. _NEWLINE_Columbia maandus 8. detsembri p\xc3\xa4rastl\xc3\xb5unal Edwardsi \xc3\xb5huj\xc3\xb5udude baasi 17. maandumisrajal, olles tiirelnud 166 korda \xc3\xbcmber Maa. Veidi enne maandumist s\xc3\xbcttisid h\xc3\xbcdrasiini lekke tulemusel p\xc3\xb5lema kaks kolmest APUst. S\xc3\xbcstik maandus sellest hoolimata edukalt. Leke ja p\xc3\xb5leng avastati hiljem, sest see oli ise kustunud, aga tekitanud \xc3\xbchele sektsioonile suuri kahjustusi. Columbia saadeti p\xc3\xa4rast seda kaasajastamiseks remonti ja see ei lennanud kaks aastat."